For tredje år i træk indtager Nordjylland en førsteplads, når det gælder om at være den region, hvor flest unge tager en erhvervsuddannelse.

Allerede inden Oliver Børsting Enevoldsen startede som elev på landbrugsmaskinmekaniker-uddannelsen, havde han hørt godt om skolen i Aars. - Jeg havde hørt en masse godt om stedet inden. Og det er bare fedt at gå her, fortæller han om studielivet på HEG, der står for Himmerlands Erhvervs- og Gymnasieuddannelser. Oliver Børsting Enevoldsen er én af de cirka 25 procent nordjyske unge, der de seneste par år har valgt en erhvervsuddannelse. I alt har 1.540 unge i Nordjylland i 2021 søgt ind på en erhvervsuddannelse efter grundskolen. Det svarer til, at 25,1 procent af afgangseleverne fra 9. og 10. klasse. - Det er en rigtig, rigtig fin nyhed, siger Ulf Givskov Bender, der er direktør i Himmerlands Erhvervs- og Gymnasieuddannelser i Aars, og som har oplevet en stigning i ansøgninger. Dermed er Region Nordjylland igen den eneste region, der opfylder den nationale målsætning om minimum 25 procent i 2020. Men det er ikke helt godt nok, lyder det fra både skole og region. - Udviklingen er ikke kraftig nok, hvis vi skal ramme en målsætning på 33 procent i 2030, siger Ulf Givskov Bender. Også Ole Stavad, medlem af Regionsrådet (S), mener at der skal en større indsats til. - Vi skal gøre noget hele vejen rundt. Det er en fælles opgave og gælder uddannelsesinstitutioner, kommuner og virksomheder. - Uden interesse for erhvervsuddannelser i Nordjylland, så ville regionen gå i stå. Og uden det, vi ville kigge ind i en meget dårlig fremtid. Derfor er det bare så kanongodt, at unge mennesker vælger erhvervsuddannelser, siger Ole Stavad, formand for Udvalg for Regional Udvikling i regionsrådet. Forskel på by og land Inden for Nordjyllands grænser er der dog kommunale forskelle på uddannelsesvalg. Højdespringeren er Morsø Kommune, hvor hele 35,4 procent af unge fra 9. eller 10. klasse har valgt at søge ind på en erhvervsuddannelse i år. Også Rebild kommune ligger ekstraordinært højt med 32,8 procent. I den anden ende af skalaen er Aalborg den kommune, hvor færrest unge vælger en erhvervsuddannelse, hvilket er et mønster, som også ses i de store byer på landsplan. I Aalborg <kommune har 20,8 procent af de unge i år valgt en erhvervsuddannelse, hvilket dog er en stigning i forhold til sidste år.